Ma van Welkom wreed vermoor | Maroela Media
Carmen van der Westhuizen (38), 'n ma van twee kinders, is Donderdag in haar nuwe huis in Riebeeckstad, Welkom, met 'n skerp voorwerp vermoor. Haar gesin het verlede naweek na Welkom verhuis.
Konstabel Kethabile Mofokeng, 'n polisiewoordvoerder van die Vrystaat, sê die ma het die oggend haar man, Pieter, by die werk gaan aflaai en die kinders by die skool. Die gesin het begin onraad vermoed nadat die ma nie die kinders na skool gaan oplaai het nie. "Onderwysers het haar probeer kontak, maar sy het nie haar foon geantwoord nie. Haar man kon haar ook nie in die hande kry nie. Hy het hul sekuriteitsmaatskappy ontbied om ondersoek te gaan instel en self ook na die huis gegaan," het Mofokeng gesê.
Pieter het sy vrou se liggaam in 'n plas bloed in die kombuis aangetref waar sy bokse uitgepak het. Sy het verskeie wonde aan haar bors, nek, rug en kop gehad. Sy is vermoedelik met 'n byl of 'n panga aangeval en is op die toneel dood verklaar.
'n Man is reeds Donderdagaand in verband met die moord in hegtenis geneem nadat daar wyd na hom gesoek is. Hy moet binnekort in die hof verskyn.